## **Markedsafdækning forud for indgåelse af rammeaftaler med eksterne konsulenter til projektet ’Øget vækst via cirkulære forretningsmodeller i SMV’er’**

## Om projektet

Lifestyle & Design Cluster (LDC) gennemfører i tidsperioden januar 2019 til august 2021 projektet ’Øget vækst via cirkulære forretningsmodeller i SMV’er’.

Projektet indeholder gennemførelse af 4 runder af ca. 6 måneders varighed med i alt 81 virksomheder, forventeligt fordelt med 15-25 virksomheder i hver af de 4 runder. Fælles for virksomhederne, som har mellem 0 og 249 ansatte, vil være, at de ønsker at udvikle en plan for overgang til en cirkulær forretningsmodel (eller væsentlige dele heraf) ud fra en kortlægning af den enkelte virksomheds ressourceforbrug. Begge opgaver skal løses i tæt samarbejde med en eller flere konsulenter med relevante faglige kompetencer.

Første projektrunde starter januar / februar 2019. Rekruttering af de deltagende virksomheder er påbegyndt (med ansøgningsfrist 7. december 2018.)

Projektets samlede budget er finansieret dels af midler fra EU's Regionalfond, dels af værdien af de deltagende virksomheders egen arbejdstid anvendt i projektet. Lifestyle & Design Cluster (LDC) er operatør på projektet, som samtidig har en række partnere tilknyttet projektet.

Projektet (fase 1) har til formål at give den deltagende virksomhed:

* Mulighed for at fremtidssikre virksomheden ved at udnytte energi og ressourcer mere effektivt og gøre dens produkt / virksomheden grønnere
* Indsigt i cirkulær økonomi og det forretningsmæssige potentiale, der ligger i at udvikle virksomheden i retning af en cirkulær forretningsmodel
* En STRATEGI for en mere effektiv anvendelse af energi og ressourcer og en PLAN for udvikling af et cirkulært forretningsspor, udarbejdet af en fagkyndig konsulent og betalt af projektet

Læs mere om ’Øget vækst via cirkulære forretningsmodeller i SMV’er’ på dette link: <http://ldcluster.com/portfolio-item/projekt-coe-smv/>

## Om markedsafdækningen

Som led i gennemførelse af projektet ønsker LDC at invitere konsulenter med relevant viden og kompetence til at ansøge om at blive forhåndsgodkendt som konsulent i projektet. Vi søger fagkyndige konsulenter med viden og kompetencer indenfor analyse og rådgivning af små og mellemstore virksomheders ressourceanvendelse og potentiale i forhold til cirkulære forretningsmodeller mm. Den ønskede konsulentydelse købes af den enkelte deltagende virksomhed, således at samarbejdsaftale / kontrakt indgås mellem den enkelte konsulent og den enkelte deltagende virksomhed.

Konsulenter, som matcher de stillede krav, vil indgå i en pulje af konsulenter, som har mulighed for at blive bragt i forslag som rådgiver og samarbejdspartner for en eller flere deltagende virksomheder.

**Konsulentens opgaver omfatter blandt andet:**

* Analyse af virksomhedens værdikæde og samlede ressourceanvendelse og udarbejdelse af ressourceprofil
* Identifikation af umiddelbare effektiviserings- og besparelsesmuligheder i virksomhedens værdikæde
* Udvikling af cirkulær forretningsmodel / cirkulært forretningsspor for virksomheden
* Udarbejdelse af plan (roadmap) for implementering af virksomhedens cirkulære forretningsmodel/ -spor
* Sikring af løbende afrapportering af samarbejdets fremdrift
* Færdiggørelse og fremsendelse af a) ressourceprofil, b) beskrivelse af cirkulær forretningsmodel / -spor, c) plan for virksomhedens overgang til cirkulær forretningsmodel, d) udfyldelse af Erhvervsstyrelsens effektmålingsværktøj og e) udkast til case-beskrivelse for virksomhedens samlede udbytte af deltagelse i projektet
* Deltagelse i 2-4 faglige workshops og en afslutningskonference

Aktører, der kan demonstrere de kompetencer, som er nødvendige for at løfte ovenstående opgaver, er velkomne til at sende et tilbud til LDC mhp. at opnå optagelse på projektets pulje af forhåndsgodkendte konsulenter. Konsulenter kan gå sammen i netværk af 2 eller flere konsulenter for på den måde at sikre både dybde og bredde i de kompetencer, som kan tilbydes.

## Virksomheden vælger konsulent

Det er den deltagende virksomhed, som frit vælger den/ de konsulenter, som virksomheden ønsker at samarbejde med. Valget kan ske ud fra puljen af forhåndsgodkendte konsulenter (som nærværende markedsafdækning omfatter), men virksomheden kan også vælge at pege på en konsulent uden for puljen. I sidstnævnte tilfælde skal LDC godkende den valgte konsulent efter samme udvælgelseskriterier, som i denne procedure.

## Ansøgningsprocedure – CØ-konsulenter

Vi ønsker at modtage en ansøgning om forhåndsgodkendelse på 2 - 4 A4-sider, hvor følgende er beskrevet:

1. Tilbudsgivers faglige kompetencer og erfaring med at rådgive om og udføre ovennævnte opgaver.
2. CV, inkl. referencer, for den / de konsulent(er) der skal varetage opgaven
   1. Såfremt der er flere personer i konsulenthuset, end det er muligt at angive på 2-4 A4-sider, må ansøgningen bestå af 2-4 A4-sider der beskriver ansøgers kompetencer og derefter 1-2 sider pr. konsulent, som kan/skal varetage opgaven.
3. Oversigt over lignende / CØ-relaterede opgaver, som ansøgeren har været med til at løse som projektleder og/eller (ekstern) konsulent / rådgiver
4. Ansøgers pris per leveret konsulenttime (ex. moms). (Der kan kun angives én pris. Anvendelse af konsulenter med forskellige (interne) timehonorar er projektet uvedkommende.)

Ansøgningen skal desuden – som bilag - indeholde beskrivelser af den / de faglige tilgange og modeller, som konsulenten *i udgangspunktet* tænker sig at ville anvende.

De indkomne ansøgninger vil blive vurderet ud fra følgende kriterier og vægte:

|  |  |
| --- | --- |
| **Kriterium** | **Vægter med følgende procentsats:** |
| Erfaring med lign. opgaver | 60 % |
| Forretningsforståelse |
| Faglige kompetencer |
| Forståelse af opgaven |
| Pris (honorar per time) | 40 % |

De kvalitative kriterier vægtes som følger:

|  |  |
| --- | --- |
| **Kvalitative kriterier** | **Vægtning af kvalitative kriterier:** |
| Erfaring med lign. opgaver | 30 % |
| Forretningsforståelse | 15 % |
| Faglige kompetencer | 30 % |
| Forståelse af opgaven | 25 % |

## Krav og formalia vedr. udvælgelsesproceduren

Lifestyle & Design Cluster gennemfører denne annoncering for at leve op til EU’s krav om, at ydelsen vil blive købt på markedsmæssige vilkår og for at finde en eller flere samarbejdspartner(e), der kan løse denne specifikke opgave på den bedst mulige måde. Indkøbet vedrører således vare-/tjenesteydelser under tærskelværdierne, med indenlandske SMV’er som primær målgruppe og uden klar grænseoverskridende interesse.

Lifestyle & Design Cluster er opmærksomme på at handle i overensstemmelse med de forvaltningsretlige principper om saglighed, økonomisk forsvarlig forvaltning, forbuddet mod varetagelse af uvedkommende hensyn, ligebehandlingsprincippet og proportionalitetsprincippet. Scoringen af de indkomne ansøgninger vil blive foretaget af flere medarbejdere i LDC, som vil vurdere ansøgningerne uafhængigt af hinanden.

Ved spørgsmål, er du velkommen til at kontakte:

Projektleder Henrik Nørgaard, [henrik@ldcluster.com](mailto:henrik@ldcluster.com)

Projektleder Kim Hjerrild, [kim@ldcluster.com](mailto:kim@ldcluster.com)

Ansøgning om forhåndsgodkendelse som konsulent til ’Øget vækst via cirkulære forretningsmodeller i SMV’er’ bedes sendt til [kim@ldcluster.com](mailto:kim@ldcluster.com) **og** [henrik@ldcluster.com](mailto:henrik@ldcluster.com). Frist for indsendelse af ansøgninger er torsdag den 20. december 2018.

Vi ser frem til at modtage din ansøgning.

Venlig hilsen

Kim Hjerrild og Henrik Nørgaard

Cirkulær økonomi team, CØ SMV